**מדיניות הזהות, הצדק וחינוך תלמידות מוסלמיות: המתח בין רב-תרבותיות לפמיניזם**

התקציר נעשה על סמך:

Amanda Keddie. (2013, ahead-of-print). "Identity Politics, Justice and the Schooling of Muslim Girls: Navigating the Tensions between Multiculturalism, Group Rights and Feminism". *British Journal of Sociology of Education*. 1-18.

המגוון העשיר של התרבויות הקיימות במדינות מערביות מודרניות מביא להתנגשות בין הנרטיב הפמיניסטי המערבי לבין התפיסה הרב-תרבותית. הוויכוח הציבורי מתמקד בשאלה על ניצול נשים, המתרחש, לכאורה, בתרבויות מיעוט. כלי התקשורת מרבים לדווח על תופעות, כמו נישואין כפויים, פוליגמיה, לבישת רעלה, כדוגמאות של התנגשות בין זכויות תרבותיות קבוצתיות לזכויות האישה. הוגות דעות פמיניסטיות, כמו Okin ואחרות, רואות בדרישה לשמירה על הזהות התרבותית ניסיון לשמור על המערכת הפטריארכלית, שמדכאה את האישה. יש הטוענים, כי הכרה בתרבויות אלה פירושה מתן לגיטימציה לשמירה על פטריארכליות.

ניסיון להגיע להבנה עמוקה יותר של הניגודיות הקיימת, לכאורה, בין רב-תרבותיות לפמיניזם, מחייב להגדיר את הזהות התרבותית, הנוצרת בתוך השיח הדומיננטי. גרסה פשטנית להגדרת הזהות מביאה להשלטת זהות קבוצתית קבועה וסטריאוטיפית. לעומת זאת, ראיית הזהות הקבוצתית כמורכבת וכדינמית מאפשרת להתמקד בניהול דיאלוג ביקורתי ופתוח ובפיתוח השיח המשותף על אודות פירושים מסוימים של התרבות הפוליטית והאזרחית. כפי מציין Bhabha, מאבק כנגד הפטריארכליות חייב להתבסס על ההבנה של ההיסטוריה המורכבת של מערכות שונות של דיכוי מגדרי, בהקשרם האתנו-תרבותי הייחודי. ידע אודות מכלול היחסים המורכבים האלה מביא להכרה ולתמיכה במסורות ההתנגדות והשינוי, הבאות מתוך קבוצות המיעוט עצמן, הפועלות כנגד הדיכוי המגדרי ויוצרות מרחב של פעילות עצמאית והכוונה עצמית עבור נשים.

חיזוק הקשר של הדור הצעיר של המהגרים המוסלמים לאסלאם, שמתרחש בעשור האחרון (בין היתר, על רקע העוינות כלפי הקהילות המוסלמיות, ההולכת וגוברת לאחר אירועי ספטמבר 2011), מעורר מחשבות ואף דאגה בקשר למעמדן של נשים ובנות מוסלמיות. מחקרים על ערך כבוד המשפחה, בקרב קהילות של מהגרים מוסלמים בבריטניה ובארצות הברית, מראים, כי נשים צעירות נתפסות כ"פנים הציבוריות של הקהילה", כאשר עליהן מוטלת, למעשה, האחריות על שמירת כבוד המשפחה והקהילה. במחקרים נטען, כי הלחץ מצד המשפחה, הקהילה והסביבה הקרובה, מהווה אחד המקורות העיקריים לדיכוי נשים.

הפמיניסטיות המוסלמיות (גם אלה שלא מגדירות עצמן פמיניסטיות, לאור הזיקה הקיימת בין מונח זה לתפיסת הפמיניזם המערבית), מטילות ספק באוניברסליות של המונח ה"נשי", כפי שהוא נתפס בחברה המערבית המודרנית, ומצביעות על הקשריו החברתיים והתרבותיים. אותן נשים, התומכות בתפיסה זו, מתנגדות לזיהוי הפשטני בין הפרקטיקות הפטריארכליות לבין האסלאם ולדימוי הנפוץ של אישה מוסלמית כקורבן פסיבי של דיכוי מגדרי. הן מתמקדות בהטלת ספק בפירושים פטריארכליים של האסלאם על בסיס הטקסטים והעקרונות האסלאמיים. כנו כן, הן מצביעות על הפטריארכליות הסמויה של התרבות הדומיננטית.

ניתוח דרכי כינון הזהות על ידי בנות מוסלמיות, במסגרת מוסדות החינוך המערביים, מאפשר לראות מתיחויות, עימותים וניגודים, כפי שקיימים בחברה המערבית. מחקרים שנעשו מצביעים על המורכבות והרגישות של תמיכה בתלמידות מוסלמיות, אך מראים גם את הצורך בביזור של השיח הליברלי המערבי על המשמעויות של שוויון ודיכוי מגדרי. מודגשת החשיבות של הבנה והתייחסות לנושאים המגדריים בתוך המסגרת של תרבות המיעוט ולא מחוצה לה. נטען כי במקום לכפות את התפיסה הדומיננטית של צדק ושוויון, יש ליצור סביבה התומכת בבנות המיעוט. זאת, באמצעות העצמתן ומתוך הכרה בזהותן, המאפשרת להן להגיע להכוונה עצמית.

גישה זאת מציעה לזהות את המכשולים הייחודיים להעצמה ולהתמקד בפירוק היחסים של דיכוי, שאינם מאפשרים כינון זהות עצמית על ידי בנות מוסלמיות. כנגד מדיניות הצדק, המארגנת את המאבק למען שוויון סביב תפיסה קבועה ומגושמת של זהות המיעוט, ניצבת מדיניות, המתמקדת בהתגברות על אי השוויון הסטטוטורי. כפי שטוענת Fraser, התייחסות לזהות קבוצתית לא על סמך מה שנראה פרוגרסיבי או רגרסיבי, אלא מתוך החתירה לאתר אפשרויות לשינוי ההסדרים הייחודיים (הקיימים גם בין קבוצות המיעוט לקבוצות הרוב וגם בתוך קבוצות המיעוט עצמן), שמכשילים את היכולת להשתתף בעולם החברתי ביחד עם אחרים. בהקשר לנערות מוסלמיות, ההסדרים האלה, לעתים קרובות, נקשרים לפירושים תרבותיים או פטריארכליים של האסלאם. הפוליטיקה ששמה לה למטרה לשנות את ההסדרים הנ"ל חייבת לבקר את הפירושים האלה, אך לא מתוך התרבות החיצונית, אלא באופן שלא יערער על המקום המרכזי שיש לאסלאם בכינון זהותן של בנות מוסלמיות. יצירת מרחב של העצמה והגדרה עצמית עבור בנות מוסלמיות חייבת להתרחש בתוך המסגרות של הדת, המגדר והתרבות, המכוננות את חייהן.

תפיסה תיאורטית זו נבחנה באמצעות המחקר הנוכחי, שנעשה באחד מבתי הספר הכלליים בעיר פריפריאלית בבריטניה. בית ספר זה נבחר משום שהוא ידוע בתשומת לב לנושאים רב-תרבותיים ובהתייחסות נאותה לתרבויות המיעוט. כמחצית מתלמידי בית הספר הם לבנים ומחציתם האחרת הם מיעוטים אתניים, מרביתם מוסלמים, שמוצאם בפקיסטן ובבנגלדש. במוקד המחקר עמדו שלוש מחנכות מוסלמיות ומאמציהן להגיע להעצמה של תלמידות מוסלמיות בבתי הספר.

בהתאם לקווי הפולמוס בין פמיניזם לרב-תרבותיות, ראינו כי מערכת הערכים האסלאמיים הקהילתיים, הקשורה לכבוד המשפחה ולהפיכת הנערות המוסלמיות ל"שומרות הכבוד" של משפחותיהן וקהילותיהן, הייתה מקור לדיכוי. הדבר בא לידי ביטוי בפיקוח הדוק על התנהגות הבנות, שיפוט מחמיר וסטנדרטים כפולים ביחס לבנים ולבנות המוסלמיים. עם זאת, הערכים האסלאמיים היו עבור אותן המחנכות והתלמידות מקור לכינון זהות ולהכוונה עצמית בתור נשים מוסלמיות.

לאור המקום המרכזי של האסלאם בחיי המחנכות והתלמידות, המחנכות שמו להן למטרה להציג לבנות את האסלאם כגורם להעצמה מגדרית. בהתאם לגישת הפמיניזם המוסלמי, הדבר דרש התייחסות פרשנית לטקסטים אסלאמיים, שנועדה לשנות את ההסדרים הייחודיים המכשילים את הגדרתן העצמית המגדרית. במילים אחרות, שינוי הפירוש הפטריארכלי של האסלאם. לשם כך, הוקמה קבוצת דיון אסלאמית. הקבוצה מנתה כ-20 בנות, בגילאים 14 עד 17, והיא נתמכה על ידי הנהלת בית הספר. הגרעין בקבוצה זו היו תלמידות מוסלמיות מפקיסטן, אך ההשתתפות הייתה פתוחה לכל התלמידות ולעתים גם בנות לא-מוסלמיות נטלו חלק בדיונים. מטרת הקבוצה הייתה לאפשר לבנות לבטא את קולן באמצעות האסלאם ולדון כיצד האסלאם, כדרך חיים, עשוי להעצים אותן מבחינה מגדרית. ההבחנה בין המקורות קוראן וחדית'ים, לבין הפירושים התרבותיים שלהם, אפשרה למתוח ביקורת על השיוך הפשטני של ההתנהגות הפטריארכלית לאסלאם כדת. כנגד הפירוש הפטריארכלי הוצב הפירוש המעצים; הוויכוח הועבר לשדה הפרשני, תוך שמירה על מרכזיות הטקסט. הדבר אפשר לקבוצת הדיון לנהל דיאלוג פתוח וביקורתי אודות השיח התרבותי-דתי, שמכונן את חיי הבנות, ולייצר מרחב להכוונה העצמית בתוך הנרטיב האסלאמי.

ממצאי המחקר ממחישים את החשיבות של הפצת מדיניות, שתדחה את התפיסה הפשטנית והקבועה של האחר התרבותי. הדרישה לאימוץ מדיניות כזאת, בהתייחס לקבוצות מיעוט, מאתגרת את הגישות המערביות הליברליות כלפי השוויון המגדרי. התשובה לדרישה זו אינה המשך הקיטוב שנוצר בעקבות מדיניות השוני שמנסה לכפות מסגרת חיצונית, הנתפסת כפרוגרסיבית על ידי תרבות הרוב. כפי שראינו במחקר הנוכחי, תשובה טובה יותר היא הנהגת גישה הממוקדת בהתגברות על אי-שוויון סטטוטורי, באמצעות המסגרת שנותנת ביטוי לקולות האוטנטיים של הנערות, השייכות לקבוצת המיעוט. מדיניות זו מתאימה לרב-תרבותיות ביקורתית ומאפשרת לפתח תשובה צודקת ומעצימה לאי השוויון המגדרי